**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINA PODSTRANA**

**Općinsko vijeće**

**PREDMET:** Prijedlog Odluke o privremenoj zabrani izvođenja građevinskih radova u 2023. godini

**PRAVNI TEMELJ:** Zakon o gradnji, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za prostorno uređenje, komunalno gospodarstvo i zaštitu okoliša

**PREDMET: O b r a z l o ž e nj e** prijedloga Odluke o privremenoj zabrani izvođenja građevinskih radova u 2023. godini

Člankom132. stavak 1. Zakona o gradnji („Narodne novine“ broj 153/13, 20/17, 39/19, 125/19) propisano je sljedeće:

*„ Predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojem se ne mogu izvoditi zemljani radovi i radovi na izgradnji konstrukcije građevine.“*

Zabrana izvođenja zemljanih radova i radova na izgradnji konstrukcije građevine u 2022. i prethodnim godinama, regulirana je zabranom izvođenja predmetnih radova na svim vrstama građevina i na cijelom području Općine Podstrana, u određenom kalendarskom razdoblju.

Presudama Visokog Upravnog suda Republike Hrvatske, u predmetima ocjene zakonitosti pojedinačnih akata – odlukâ o privremenoj zabrani izvođenja građevinskih radova više općina i gradova, ukinute su odluke kojima se privremena zabrana izvođenja radova određivala za područje cijele općine/grada, odnosno kojim se privremena zabrana izvođenja radova određivala za sve vrste građevina ( Usoz-79/21 od 21.11.2021.g, Usoz-22/22 od 23.05.2022.g.)

Člankom 10. stavak 2. Zakona o upravnim sporovima („Narodne novine“ broj 20/10 do 110/21) propisano je da je pravomoćna presuda kojom se odlučuje o zakonitosti općeg akta obvezna za sve.

Zbog navedenog, prijedlogom Odluke o privremenoj zabrani izvođenja građevinskih radova u 2023. godini na području Općine Podstrana, u odnosu na Odluke iz prethodnih godina, bilo je potrebno:

**1.)** odrediti dijelove područja Općine Podstrana na kojima se neće moći izvoditi zemljani radovi i radovi na izgradnji konstrukcije građevine, te

**2.)** vrste građevina na koje se ta zabrana odnosi, u smislu članka 4. Zakona o gradnji, koji građevine razvrstava obzirom na zahtjevnost postupaka u svezi s gradnjom.

Slijedom navedenog, predlaže se privremenu zabranu izvođenja zemljanih radova i radova na izgradnji konstrukcije građevine odrediti kako je navedeno u članku 3. i 4. prijedloga Odluke.

Zabrana je u razdoblju privremene zabrane izvođenja radova na snazi 00:00 do 24:00 sata, a u preostalom razdoblju kalendarske godine zabranjeno je izvoditi radove svakim radnim danom u vremenu od 22:00 do 07:00 sati te nedjeljom, blagdanom i državnim praznikom 0:00 h do 24:00 h.

U pogledu prijedloga Odluke, sukladno članku 11. Zakona o pravu na pristup informacijama („Narodne novine“ broj 25/13, 85/15, 69/22), provedeno je savjetovanje s javnošću u trajanju od 32 dana, odnosno od 11. studenog 2022. godine do 12. prosinca 2022. godine. Tijekom trajanja savjetovanja s javnošću nije zaprimljeno nijedno mišljenje, prijedlog odnosno primjedba na nacrt prijedloga Odluke.

O provedenom savjetovanju s javnošću izrađeno je Izvješće o provedenom savjetovanju, te isto objavljeno na mrežnoj stranici Općine Podstrana, sve sukladno naprijed citiranom Zakonu o pravu na pristup informacijama.

Člankom 11. stavak 4. Zakona o pravu na pristup informacijama propisano je da se izvješće o provedenom savjetovanju obvezno dostavlja tijelu koje donosi opći akt, slijedom čega se isti općinskom vijeću prilaže u prijedlog Odluke.

Izuzeća od primjene Odluke o privremenoj zabrani izvođenja radova propisana su stavkom 2. članka 132. Zakona o gradnji („Narodne novine“ br. 153/13, 20/17, 39/19, 125/19) te ista nisu posebno ugrađivana u prijedlog Odluke.

Članak 132. stavak 2. Zakona o gradnji („Narodne novine“ br. 153/13, 20/17, 39/19, 125/19):

*„Odluka iz stavka 1. ovog članka ne odnosi se na:*

*1. građevine, odnosno radove za čije građenje, odnosno izvođenje utvrđen interes Republike Hrvatske*

*2. uklanjanje građevina na temelju rješenja građevinske inspekcije ili odluke drugog tijela državne vlasti*

*3. građenje građevina, odnosno izvođenje radova u godini u kojoj je odluka stupila na snagu“*

Nadzor nad provedbom Odluke provodi komunalno redarstvo sukladno odredbama Zakona o građevinskoj inspekciji („Narodne novine“ broj 153/13, 115/18) te je komunalni redar ovlašten narediti investitoru obustavu radova ako se isti izvode protivno odluci kao i izricati novčane kazne investitoru ako investitor ne poštuje zabranu izvođenja radova, odnosno sukladno Zakonu o gradnji zatražiti podizanje optužnog prijedloga protiv izvođača radova.

Prijedlogom Odluke nisu propisane novčane kazne, budući je navedena materija regulirana Naputkom o novčanim kaznama koje izriču komunalni redari („Narodne novine“ broj 23/2018) kojim su propisane visine kazne *za investitora* koje izriču komunalni redari, odnosno Zakonom o gradnji kojim je propisana visina novčane kazne *za izvođača* koji izvodi radove protivno odluci predstavničkog tijela jedinice lokalne samouprave i koju izriče prekršajni sud u postupku po optužnom prijedlogu.

Na prijedlog Odluke pribavljeno je mišljenje Turističke zajednice Općine Podstrana te se sukladno iznijetom predlaže donijeti sljedeći akt:

Na temelju članka 132. Zakona o gradnji ("Narodne novine", broj 153/13, 20/17, 39/19) i članka 30. Statuta Općine Podstrana (“Službeni glasnik Općine Podstrana” broj 07/21, 21/21), Općinsko vijeće Općine Podstrana, po pribavljenom mišljenju Turističke zajednice Općine Podstrana od 01. prosinca 2022. godine, na 14. sjednici održanoj dana 21. prosinca 2022. godine, donosi

**O  D  L   U  K  U  
o privremenoj zabrani izvođenja građevinskih radova**

**u 2023. godini**

**Članak 1.**

Ovom Odlukom određuje se privremena zabrana izvođenja radova na području Općine Podstrana u 2023. godini na način da se određuju vrste građevina i radova na koje se zabrana odnosi, područje zabrane, razdoblje kalendarske godine i vrijeme u kojem se ne mogu izvoditi radovi te nadzor nad primjenom ove Odluke

**Članak 2.**

Privremena zabrana izvođenja radova u 2023. godini odnosi se na zemljane radove i radove na izgradnji konstrukcije građevine.

**Članak 3.**

Građevine na koje se sukladno ovoj Odluci odnosi zabrana radova su građevine razvrstane u skupine i to:

- 2.b skupina – građevine za koje se utvrđuju posebni uvjeti, a ne provodi postupak donošenja rješenja o prihvatljivosti zahvata za okoliš, odnosno postupka ocjene o potrebi procjene utjecaja na okoliš i/ili ocjene prihvatljivosti zahvata za ekološku mrežu;

- 3.a skupina – građevine za koje se ne utvrđuju posebni uvjeti;

- 3.b skupina – zgrade stambene namjene čija građevinska (bruto) površina ne prelazi 400 m2 i zgrade poljoprivredne namjene čija građevinska (bruto) površina ne prelazi 600 m2, za koje se ne utvrđuju posebni uvjeti.

**Članak 4.**

Privremena zabrana izvođenja radova iz članka 2. na građevinama iz članka 3. ove Odluke određuje se po zonama u sljedećim razdobljima kalendarske godine:

* **I zona** – područje od obale do državne ceste D8 te pojas između rijeke Žrnovnice do Poljičke ceste, ***u periodu od 01. lipnja do 01. listopada***
* **II. zona –** pojas od državne ceste D8 do granice građevinskog područja naselja sukladno Prostornom planu uređenja Općine Podstrana**, *u periodu od 15. lipnja do 15. rujna*.**

Granica građevinskog područja naselja prikazana u grafičkom dijelu Prostornog plana uređenja općine Podstrana, br. Kartografskog prikaza 4.0 – Građevinska područja naselja u mjerilu 1:5000, dostupno na poveznici [www.podstrana.hr/prostorno-planiranje/prostorni-plan/](http://www.podstrana.hr/prostorno-planiranje/prostorni-plan/) .

**Članak 5.**

Građevinski radovi iz članka 2. ove Odluke na građevinama iz članka 3. i u kalendarskom razdoblju iz članka 4. ove Odluke zabranjuju se u vremenu od 00:00 do 24:00 sata.

**Članak 6.**

U ostalim razdobljima kalendarske godine zabranjeno je izvođenje radova iz članka 2. ove Odluke svakim radnim danom u vremenu od 22:00 do 07:00 sati te nedjeljom, blagdanom i državnim praznikom od 0:00 h do 24:00 h.

**Članak 7.**

Do dana zabrane izvođenja radova sukladno ovoj Odluci, investitori koji su radi izvođenja građevinskih radova zauzeli javnu površinu, dužni su istu osloboditi od svih stvari i vratiti u prijašnje stanje.

**Članak 8.**

Nadzor nad provedbom ove Odluke provodi komunalno redarstvo sukladno odredbama zakonskih i podzakonskih propisa.

**Članak 9.**

Ova Odluka stupa na snagu osmog dana od dana objave u „Službenom glasniku Općine Podstrana“.

KLASA: 024-02/22-01/10 Predsjednik

URBROJ: 2181-39-01-22-4 Općinskog vijeća:

Podstrana, 21. prosinca 2022.godine Tomislav Buljan